

**REPUBLIKA HRVATSKA**

MINISTARSTVO ZNANOSTI I OBRAZOVANJA

mzo.gov.hr

KLASA: 112-01/23-01/00045

URBROJ: 533-02-23-0013

Zagreb, 3. listopada 2023.

**DODATNI PODACI**

**vezani uz raspisani**

**Oglas za prijam u državnu službu na određeno vrijeme**

Uprava za visoko obrazovanje

Sektor za upravljanje visokim učilištima i studentski standard

Služba za državne stipendije i druge potpore studentima

Odjel za državne stipendije i druge izravne potpore studentima

**1. radno mjesto I. vrste – stručni suradnik** (4.1.2.1.3.)

* **1 izvršitelj,** radi zamjene duže vrijeme odsutne službenice

Poslovi i zadaci:

* + priprema i prikuplja podatke potrebne za utvrđivanje kriterija za dodjelu izravnih potpora
  + daje stručna mišljenja u svezi ostvarivanja pojedinačnih studentskih prava te izrađuje stručne i analitičke materijale o pojedinim pitanjima studentskog standarda
  + sudjeluje u provođenju mjera iz nacionalnih programa, a koji su vezani uz područje studentskog standarda te izrađuje izvješća o istima
  + rješava zahtjeve studentskih udruga i studenata u svezi sufinanciranja njihovih programa te odobravanja pokroviteljstva nad njihovim programima
  + potiče i razvija suradnju sa studentskim udrugama koje provode program mobilnosti i stručne prakse
  + sudjeluje u tehničkoj pripremi i provođenju natječaja za dodjelu državnih stipendija te u svim ostalim tehničkim aktivnostima koje obavlja tijekom trajanja natječaja te postupka revizije državnih stipendista kao i tehničkim poslovima tijekom provođenja natječaja/poziva za pružanje usluge studentske subvencionirane prehrane
  + obavlja tehničke poslove u svezi ažuriranja podataka u bazi državnih stipendista kao i u ostalim bazama podataka koje se odnose na studentski standard
  + priprema odgovore na dopise i e-mail upite studenata i visokih učilišta u svezi ostvarivanja pojedinačnih studentskih prava
  + obavlja poslove u svezi informiranja studenata o mogućnostima ostvarivanja pojedinih studentskih prava
  + sudjeluje u pripremi i izradi mjesečnih obračuna i isplata subvencija za studente i ustanove u području studentskog standarda (stipendije, studenti s invaliditetom)
  + priprema informacije i materijale o studentskom standardu za potrebe informiranja studenata i ostalih zainteresiranih na internetskoj stranici Ministarstva
  + obavlja i druge poslove po nalogu ministra, državnog tajnika, ravnatelja, načelnika Sektora, voditelja Službe i voditelja Odjela

Uprava za potporu i unaprjeđenje sustava odgoja i obrazovanja

Sektor za unaprjeđenje sustava odgoja i obrazovanja

Služba za razvoj kurikula i udžbenike

**2. radno mjesto I. vrste – stručni suradnik** (6.2.1.3.)

* **1 izvršitelj,** radi zamjene duže vrijeme odsutnog službenika

Poslovi i zadaci:

* obavlja manje složene poslove vezane uz praćenje i realizaciju nacionalnog i predmetnih kurikuluma
* prati i analizira inozemne, posebice europske obrazovne politike te priprema analitičke podloge vezano za nacionalni i predmetne kurikulume
* koordinira suradnju s Agencijama, sudjeluje u organizaciji sastanaka i pripremi materijala, vodi bilješke sa sastanaka
* prati, prikuplja i analizira pokazatelje, sudjeluju u analiziranju i tumačenju podataka i priprema nacrte akata vezano za kurikulume
* temeljem vrednovanja kurikulumskih sastavnica planira i predlaže kratkoročne i dugoročne promjene unutar sustava odgoja i obrazovanja na razini predškolskog odgoja, osnovnoškolskog i srednjoškolskog obrazovanja
* daje stručnu pomoć za provedbu kurikuluma svim sudionicima u odgoju i obrazovanju
* obavlja i druge poslove po nalogu ministra, državnog tajnika, ravnatelja, načelnika Sektora i voditelja Službe

**Podaci o plaći**

Plaću radnog mjesta stručnog suradnika čini umnožak koeficijenta složenosti poslova radnog mjesta, a koji iznosi 1,164 i osnovice za izračun plaće (902,08 eura bruto), uvećan za 0,5% za svaku navršenu godinu radnog staža.

Plaća se utvrđuje na temelju odredbe članka 35. Kolektivnog ugovora za državne službenike i namještenike (Narodne novine, broj 56/22, 127/22 i 58/23), a u skladu s Uredbom o nazivima radnih mjesta i koeficijentima složenosti poslova u državnoj službi (Narodne novine, broj 37/01, 38/01, 71/01, 89/01, 112/01, 7/02, 17/03, 197/03, 21/04, 25/04, 66/05, 131/05, 11/07, 47/07, 109/07, 58/08, 32/09, 140/09, 21/10, 38/10, 77/10, 113/10, 22/11, 142/11, 31/12, 49/12, 60/12, 78/12, 82/12, 100/12, 124/12, 140/12, 16/13, 25/13, 52/13, 96/13, 126/13, 2/14, 94/14, 140/14, 151/14, 76/15, 100/15, 71/18, 73/19, 63/21, 13/22, 139/22, 26/23 i 87/23).

Sukladno članku 48. stavku 4. Zakona o državnim službenicima i članku 4. stavku 1. Uredbe o klasifikaciji radnih mjesta u državnoj službi (Narodne novine, broj 77/07, 13/08 i 81/08), radno iskustvo na odgovarajućim poslovima je radno iskustvo ostvareno u državnoj službi ili u radnom odnosu izvan državne službe u odgovarajućoj stručnoj spremi i struci, a sukladno članku 48. stavku 5. Zakona o državnim službenicima, u radno iskustvo na odgovarajućim poslovima uračunava se i vrijeme obavljanja poslova na temelju članka 62. stavka 1. ovoga Zakona te vrijeme stručnog osposobljavanja bez zasnivanja radnog odnosa.

Sukladno članku 42. stavku 2. Zakona o izmjenama i dopunama Zakona o državnim službenicima (Narodne novine, broj 70/19), položen državni stručni ispit za visoku i višu stručnu spremu smatra se položenim državnim ispitom II. razine.